Проект

**Закон**

**за изменение и допълнение на Закона за ветеринарномедицинската дейност**(обн., ДВ, бр. 87 от 2005 г.; изм., бр. 30, 31, 55 и 88 от 2006 г., бр. 51 и 84 от
2007 г., бр. 13, 36 и 100 от 2008 г., бр. 27, 35, 74, 95 и 102 от 2009 г., бр. 25 и 41 от 2010 г., бр. 8 и 92 от 2011 г., бр. 77, 82 и 97 от 2012 г., бр. 7, 15, 66, 68, 83 и 99 от 2013 г., бр. 98 от 2014 г., бр. 14 от 2015 г., бр. 14, 34 и 58 от 2016 г., бр. 58 и 85 от 2017 г., бр. 17 и 98 от 2018 г. и бр. 24 от 2019 г.)

**§ 1.** В чл. 4, ал.1 накрая се добавя: „по смисъла на чл. 4, параграф 1 от Регламент (EС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (ОВ, L 95, 7 април 2017 г.), наричан по-нататък „Регламент (EС) 2017/625“.

**§ 2.** В чл. 7 се правят следните изменения и допълнения:

1. В ал. 1, т. 1, буква „а“ след думите „отглеждане на животни“ се добавя „независимо от тяхното предназначение и статут на мястото, където се отглеждат“;
2. В ал. 3, т. 7 се отменя;
3. В ал. 4 думите “Министерството на земеделието, храните и горите” се заменят с “БАБХ”;
4. В ал. 5 думите „и издава бюлетин“ се заличават.

**§ 3.** В чл. 8 се правят следните изменения и допълнения:

1. В ал.2 думите „са обект на контрол от БАБХ“ се заменят с „пряко контролират“.
2. Създава се ал. 3:

„(3) На лицата по ал. 1 се осигурява достъп и съдействие, съгласно чл. 15, параграф 1 -3 на Регламент (EС) 2017/625.“

**§ 4.** В чл. 9, ал. 2 се изменя така:

„(2) За официален ветеринарен лекар в едно от направленията на дейност по ал. 1 може да бъде определен лекар, който отговаря на изискванията по чл.5, параграф 4 от Регламент (EС) 2017/625.“

**§ 5.** Създава се чл. 9а:

„Чл. 9а. (1) Българската агенция по безопасност на храните може да делегира на контролен орган изпълнението на дейности, свързани с официалния контрол и други официални дейности на органи с делегирани правомощия или физически лица при спазване на разпоредбите на чл. 28-33 от Регламент (EС) 2017/625.

(2) При делегиране на дейности по ал. 1 изпълнителният директор на БАБХ писмено уведомява Европейската комисия.

(3) Делегирането се извършва от изпълнителния директор на БАБХ или оправомощено от него лице със заповед или чрез договор.

(4) Изпълнителният директор на БАБХ или оправомощено от него лице осъществява контрол върху изпълнението на делегираните дейности, свързани с официалния контрол и отнема правомощията при спазване условията и по реда на чл. 33 от Регламент (EС) 2017/625“.

**§ 6.** В Глава втора, в наименованието на Раздел II думата „дейността“ се заменя с „ветеринарномедицинската дейност“.

**§ 7.** Създава се чл. 20а:

„Чл. 20а.(1) Ветеринарномедицинските факултети и центровете за професионално обучение (ЦПО) организират курсове за обучение на различните целеви групи, свързани с дейностите по чл.7, ал.1 или чл.2, т.1. Програмите за обучението се изпращат за одобрение от изпълнителния директор на БАБХ.

(2) Програмите по ал. 1 се одобряват от изпълнителния директор на БАБХ след съгласуване с Центъра за оценка на риска по хранителната верига (ЦОРХВ).“

**§ 8.** В чл. 23 се създават ал. 4 и 5:

„(4) При възникнал спор между органите на официалния контрол и оператор във връзка с право на второ експертно становище се спазват изискванията на чл. 35 на Регламент (EС) 2017/625.

(5) Искането на второ експертно становище не спира изпълнението на мерките, наложени от БАБХ в случаите по чл. 35, параграф 4 от Регламент (EС) 2017/625.“

**§ 9.** Вчл. 39, ал. 2 се създава т. 15:

„15. посещават животновъдните обекти за изпълнение на мерките по програмата за профилактика, надзор, контрол и ликвидиране на болести по животните и зоонози с честота, посочена в процедура, одобрена от изпълнителния директор на БАБХ.“

**§ 10.** Член 41 се отменя.

**§ 11.** В чл. 46д се правят следните изменения и допълнения:

1. Досегашният текст става ал. 1;
2. Създава се ал. 2:

“(2) Ветеринарните лекари изпълняват мерките по програмата за профилактика, надзор, контрол и ликвидиране на болести по животните и зоонози на всички животни на територия, определена от БАБХ.”

**§ 12.** Член 46е се отменя.

**§ 13.** В чл. 46ж след думата „директор на БАБХ“ се добавя „или оправомощени от него лица“.

**§ 14.** В чл. 51, ал. 1 се изменя така:

„(1) Животните се идентифицират със средства за официална идентификация, а животновъдните обекти се регистрират по реда на чл. 137.“

**§ 15.** В чл. 51б се правят следните изменения и допълнения:

1. Създава се нова ал.2:

„(2) Изискванията по ал.1 не се прилагат за лица, търгуващи със средства за официална идентификация на животните, които са закупени от лица, вписани в регистъра по чл.7, ал.3, т.21.“

2. Досегашните ал. 2 – 7 стават съответно 3 – 8.

3. Досегашната ал. 8 става ал. 9 и думите „вписани в регистъра по [чл. 7, ал. 3, т. 21](https://web.apis.bg/p.php?i=198384#p34688538)“ се заменят с „по ал. 1 и ал. 2“.

4. Създават се ал. 10 и 11:

„(10) При промяна на обстоятелства, вписани в регистъра по чл. 7, ал. 3, т. 21, лицата по ал.1 подават заявление до изпълнителния директор на БАБХ, в което посочват вида на промяната.

(11) В 7-дневен срок от подаване на заявлението по ал. 10 промяната се вписва в регистъра по чл. 7, ал. 3, т. 21.“

**§ 16.** В чл. 52, ал. 1 се създава т. 6:

„6. се придружават до тяхното местоназначение със здравен сертификат, издаден от официален ветеринарен лекар, по образец съгласно европейското законодателство.“

**§ 17.** Член 66 се изменя така:

„Чл. 66. (1) Странични животински продукти и продукти, получени от тях, се събират, транспортират, съхраняват, обработват, преработват или обезвреждат, съгласно изискванията на Регламент (ЕО) № 1069/2009 и Регламент (ЕС) № 142/2011, за да се гарантира пълна безопасност на крайния продукт и предотвратяване възникването на опасност за здравето на хората и животните и за замърсяване на околната среда.

(2) Изгарянето и съвместното изгаряне се извършва съгласно Глава I от Приложение III на Регламент (ЕС) № 142/2011.

(3) Обработката, преработката или обезвреждането на странични животински продукти се извършва по методите, определени в Глава III и Глава IV от Приложение IV на Регламент (ЕС) № 142/2011.

(4) Разрешаване на използването на алтернативни методи за употреба или унищожаване на странични животински продукти се извършва по реда на чл. 20 от Регламент (ЕО) № 1069/2009.“

**§18.** В чл. 76, ал. 2, т. 2 след думите „свързани с пратката“ се добавя „при спазване на изискванията относно възможността за проследяване, съгласно Регламент за изпълнение (ЕС) № 931/2011 на Комисията относно изискванията за възможността за проследяване, установени с Регламент (ЕО) № 178/2002 на Европейския парламент и на Съвета относно храните от животински произход (ОВ L 031 от 01 февруари 2002 г.)”.

**§ 19.** Член 82 се изменя така:

„Чл. 82. (1) Когато суровините и храните произхождат от друга държава членка проверките се извършват по един и същи начин, както за суровините и храните, които са предназначени за търговия на националния пазар.

(2) Когато за суровините и храните няма ветеринарномедицински изисквания на Европейския съюз, те се придружават от сертификати, фактури и/или други документи, включително счетоводни, свързани с пратката, при спазване на изискванията относно възможността за проследяване, съгласно Регламент за изпълнение (ЕС) № 931/2011.

(3) Когато с нормативен акт на Европейската комисия се въвеждат специални ветеринарномедицински изисквания по отношение на определени суровини и/или храни, ветеринарните лекари ги допускат в обекта само ако са придружени с ветеринарен сертификат по образец.“

**§ 20.** Член 84 се изменя така:

„Чл. 84. При осъществяване на дейността си лицата по чл. 83, ал. 1:

1. разполагат със системи и процедури, даващи възможност за проследяване, съгласно изискванията на Регламент (ЕО) № 178/2002;

2. съхраняват най-малко 6 месеца от датата на изтичане срока на трайност на суровините или храните, сертификатите или документите, които придружават пратката и ги представят на ветеринарните лекари при поискване.“

**§ 21.** В чл. 86 думите „в обект, който не е под постоянен ветеринарен контрол“ се заличават.

**§ 22.** Член 89 се отменя.

**§ 23.** В чл. 90, ал. 1 се създава т. 3:

„3. че суровините или храните са негодни за консумация от човека по смисъла на §1, т.34 от Допълнителните разпоредби на Закона за храните.“

**§ 24.** В чл. 117 се правят следните изменения и допълнения:

1. В ал. 1, т. 8 думите „унищожаване на животни“ се заменят с „умъртвяване и унищожаване на животни и унищожаване на“

2. Създават се ал. 5, 6 и 7:

„(5) Изпълнителният директор на БАБХ или оправомощено от него лице може да възложи със заповед изпълнението на дейностите по ал.1, т. 8, 9 и 12 на физически или юридически лица, определени по реда на Закона за обществените поръчки.

(6) Лицата по ал. 5 трябва да притежават удостоверение за придобита квалификация за извършване на дейностите от висши училища или център за професионално обучение получил лицензия по чл. 42, т. 2 от Закона за професионалното образование и обучение по програма, одобрена от изпълнителният директор на БАБХ.

(7) Условията и реда за извършване на дейностите по ал.1, т. 12 се определят с наредба на министъра на земеделието, храните и горите.“

**§ 25.** В чл. 131, ал. 4 думите „В тридневен срок“ се заменят с „В срок до четиринадесет дни“.

**§ 26.** В чл. 132 се правят следните изменения и допълнения:

1. В ал.1:

а) в т. 2 и 3 накрая се добавя „предвидени в директно приложими актове на институции на ЕС, този закон, Закона за защита на животните и подзаконовите актове по прилагането им“;

б) създават се т. 3а и 3б:

„3а. не допускат придвижването и транспортирането на животни без ветеринарномедицинско свидетелство, а за едрите преживни и за еднокопитните животни – и без ветеринарномедицински паспорт, с изключение на:

а) придвижването на животните с цел ежедневна паша;

б) еднокопитните животни, участващи в състезания или изложби, които се транспортират само с ветеринарномедицински паспорт;

3б. осигуряват и спазват мерките за биосигурност.“

в) създават се т. 4а и 4б:

„4а. в седемдневен срок писмено уведомяват ветеринарния лекар, обслужващ животновъдния обект за паднали или нечетими средства за официалната идентификация;

4б. в четиринадесетдневен срок от датата на загуба или невъзможност за разчитане на средствата за официална идентификация, осигуряват поставянето на тяхно място на заместващи средства.”

г) в т. 5 думата „незабавно“ се заменя с „в тридневен срок от установяване на събитието“ и след думите „уведомяват за“ се добавя „откраднати, убити или“;

д) в т. 6 думата „до” се заменя с „най-малко”;

е) в т. 8 след думата „закланите“ се добавя „откраднатите, убитите“;

ж) в т. 18 накрая се добавя „и съдействат при извършването на проверката”;

з) точка 20 се изменя така:

„20. изпълняват предписанията на ветеринарните лекари;“

и) в т. 21 думите „в периода от 1“ се заличават;

к) точка 23 се изменя така:

„23. при хранене на животните спазват изискванията, определени в чл.26, ал.5 от Закона за фуражите за съответните дейности, определени в Приложение III на Регламент (ЕО) № 183/2005 на Европейския парламент и на Съвета от 12 януари 2005 година за определяне на изискванията за хигиена на фуражите (ОВ L 035 от 08.02.2005 г.);“

л) в т. 24 след думата „незабавно“ се заменя с „не по-късно от 24 часа“;

м) създават се т. 25, 26, 27 и 28:

„25. съхраняват в животновъдния обект, на електронен и/или хартиен носител, всички документи, свързани с дейността на обекта и с животните в него и ги предоставят на компетентните органи при поискване;

26. изпълняват програми за самоконтрол на заболявания за съответния вид животни, утвърдени от директора на областната дирекция по безопасност на храните, на чиято територия се намира обекта;

27. населват животни в животновъдни обекти само след писмено разрешение на директора на съответната ОДБХ, извършена предварителна оценка на риска от ЦОРХВ и при спазване на изискванията на процедура, одобрена от изпълнителният директор на БАБХ, съгласувана от директора на ЦОРХВ:

а) в които са изпълнени мерките за ограничаване и ликвидиране на констатирани болести по чл. 47, ал. 1;

б) попадащи в зоните за ограничение, определени съгласно заповед на изпълнителния директор на БАБХ и/или с решение или регламент на Европейската комисия.

28. изготвят план за прилагане на спешни мерки при констатиране на заразна болест в животновъдните обекти, с изключение на тези по чл. 137, ал. 11.

1. Алинея 2 се изменя така:

„(2) Информацията по ал. 1, т. 4, 4а, 4б, 5, 6, 7, 8 и 13 се въвежда от ветеринарния лекар, обслужващ животновъдния обект, в Интегрираната информационна система на БАБХ в срок до три дни от датата на уведомяването за съответното събитие по ал. 1, а в случаите по чл. 39, ал. 2, т. 14 – в срок до три дни от датата на попълване на първичния документ за извършване на съответното профилактично мероприятие, посочено в програма по чл. 118, ал. 1.“

**§ 27.** В чл. 133 се правят следните изменения и допълнения:

1. В ал. 1 думите „селскостопански животни по смисъла на  [Закона за животновъдството](https://web.apis.bg/p.php?i=12188)“ се заменят с „животни“;
2. В ал. 2:

а) в текста преди т. 1 след думите „наместници“ се добавя „се задължават да“;

б) в т. 1 след думите „съдействат за“ се добавя „организиране на“;

в) създават се т. 1а и 1б:

 „1а. организират изпълнението на разпоредените от Съвета по чл.127, ал.1 и комисиите по чл.128, ал.1 мерки при ограничаване и ликвидиране на болестите по животните;

1б. съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонозите;“

г) в т. 4 думата „събирането” се заменя с „и предприемат действия за събиране и обезвреждане“;

д) точка 5 се изменя така:

„5. организират и предприемат действия за събирането и обезвреждането на странични животински продукти извън обектите по чл. 259, ал. 1 и 2 и инсталациите по чл. 259а в случаите, определени в чл. 16 от Регламент (ЕО) № 1069/2009.“;

е) в т. 6 след думите „водопой от“ се добавя „безстопанствени животни и“, а след „идентифицирани и“ се добавя „/или“;

3. Създава се ал. 3:

„(3) При възникване на болести по животните, освен задълженията по ал.2, кметовете и кметските наместници, оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като:

* + - * 1. извършват инвентаризация и изготвят списък, който съдържа имената на собствениците на животни, броя, вида и категорията на животните от животновъдните обекти, които се намират на територията или в землището на съответното населено място;
				2. организират определянето на терен за загробване на труповете на животните и дейностите по загробване на животните по реда на наредбата, издадена на основание на чл. 259, ал.3, като публикуват протокола на интернет страницата на съответната община;
				3. осигуряват транспорт и организират извозването на труповете на животните до мястото за загробване;
				4. под контрола на официален лекар организират изграждането и поддържането на дезинфекционни площадки на входовете/изходите на населените места, на чиято територия е констатирано огнище на заразна болест по животните;
				5. осигуряват помощен персонал и технически средства, необходими за изпълнение на мерките за ограничаване и ликвидиране на болестите по животните на съответната територия;
				6. съвместно с органите на МВР, ограничават достъпа на външни лица до населените места, на чиято територия е констатирано огнище на заразна болест по животните;
				7. забраняват провеждането на масови мероприятия в населените места, на чиято територия е констатирано огнище на заразна болест по животните;
				8. участват в комисиите по чл.137, ал.11 за регистрация на животновъден обект – лично стопанство за отглеждане на селскостопански животни.“

**§ 28.** В чл. 137 се правят следните изменения и допълнения:

1. В ал. 1:

а) в текста преди т. 1 след думите „животновъдни обекти“ се добавя „с изключение на животновъдните обекти по ал. 11“, а след “експлоатация на обекта” се добавя „или удостоверение за търпимост на сградата в съответствие с § 16 от преходните разпоредби на Закона за устройство на територията“;

б) точка 3 се отменя.

2. В ал. 3 думата „тридневен“ се заменя с „десетдневен“.

3. Алинея 10 се изменя така:

 „(10) Ветеринарномедицинските изисквания и мерките за биосигурност към животновъдните обекти се определят с наредби на министъра на земеделието, храните и горите.“

4. Създават се ал. 11 - 15:

„(11) Регистрацията на животновъдни обекти – лични стопанства за отглеждане на селскостопански животни се извършва по следния ред:

1. собственикът или ползвателят на животновъдния обект подава заявление по образец, утвърден от изпълнителният директор на БАБХ при кмета или кметския наместник за регистрация;
2. в срок от 15 дни кмета или кметския наместник предоставя в ОДБХ всички постъпили заявления за регистрация;
3. директорът на ОДБХ в едномесечен срок със заповед назначава комисия за извършване на проверка на личните стопанства за спазване на изискванията на съответната наредба по ал. 10; в комисията участват официален ветеринарен лекар или оправомощено от директора на ОДБХ лице с ветеринарномедицинско образование и кмет, кметски наместник или оправомощено от него лице;
4. комисията в срок до 10 работни дни представя на директора на ОДБХ становище с предложение за регистрация или отказ; когато при проверката се установи, че обектът не отговаря на ветеринарномедицинските изисквания, комисията дава писмено предписание на заявителя, в което определя и срок за отстраняване на пропуските;

5. когато заявителят е отстранил пропуските преди изтичане на посочения в предписанието срок, той писмено информира директора на ОДБХ, чрез лице по чл. 133, ал. 2, който до 10 работни дни изпраща комисията за извършване на повторна проверка на обекта; комисията съставя протокол за резултатите от проверката и го представя на директора на ОДБХ;

6. директорът на ОДБХ в срок до три работни дни от представяне на становището по т. 4 или протокола по т. 5 вписва животновъдния обект в регистъра по ал. 6 и издава удостоверение за регистрация или мотивирано отказва регистрацията, когато обектът не отговаря на изискванията, определени в съответната наредба по ал. 10;

(12) Отказът по ал. 11, т. 6 се съобщава и може да се обжалва по реда на Административнопроцесуалния кодекс;

(13) При регистрация на личните стопанства не се събира такса;

(14) Регистрацията на животновъдния обект е безсрочна;

(15) Регистъра по ал. 6 за животновъдни обекти - лични стопанства за отглеждане на селскостопански животни съдържа:

1. номер и дата на издаденото удостоверение;

2. ветеринарния регистрационен номер на обекта;

3. име и постоянен адрес на собственика;

4. адрес/местонахождение на обекта;

5. вид и брой на животните в обекта;

6. промени във вписаните обстоятелства.

**§ 29.** Член 137а се изменя така:

„Чл. 137а. (1) Собствениците или ползвателите на обекти, регистрирани по реда на чл. 137, ал. 1-9, сключват с регистрирани ветеринарни лекари, определени на общото събрание на областната колегия на БВС, договор за профилактика, лечение и диагностика на болестите по животните и за изпълнение на мерките по програмата за профилактика, надзор, контрол и ликвидиране на болести по животните и зоонози. Образецът на договора в частта му за изпълнение на мерките по програмата за профилактика, надзор, контрол и ликвидиране на болести по животните и зоонози се утвърждава от изпълнителния директор на БАБХ, след съгласуване с БВС.

(2) При несключен договор по ал. 1 в едномесечен срок от датата на издаване на удостоверението за регистрация и при неосигурено ветеринарномедицинско обслужване на обекта се прилага процедурата по чл. 137б, ал. 1 и 2.

 (3) Регистрираните ветеринарни лекари по ал. 1, упражняват ветеринарномедицинска практика във ветеринарни клиники и амбулатории (кабинети) от категории I, II или III от съответната наредба, издадена на основание на чл. 26, ал. 2.

(4) Регистрираните ветеринарни лекари по ал.1 сключват договор с директора на ОДБХ на територията, на която е местонахождението на животновъдния обект за изпълнение на мерките по програмата за профилактика, надзор, контрол и ликвидиране на болести по животните и зоонози. Образецът на договора се утвърждава от изпълнителния директор на БАБХ, след съгласуване с БВС.

(5) Всеки регистриран ветеринарен лекар изготвя списък на обектите, които ще обслужва по силата на сключените договори екземпляр, от който се предоставя на официалния ветеринарен лекар по здравеопазване на животните, отговарящ за съответната община.

(6) При прекратяване на договора собственикът или ползвателят на животновъдния обект е длъжен в срок от 7 дни от прекратяването му да сключи договор с друг ветеринарен лекар.

(7) Смяна на ветеринарния лекар по ал. 1 по преценка на собственика или ползвателя на животновъдния обект може да се извършва до два пъти в рамките на една календарна година през месец януари, съответно месец юни, при условие, че собственикът или ползвателят на животновъдния обект е изплатил дължимите суми по договора по ал. 1 на ветеринарния лекар, който до момента е обслужвал животновъдния обект. В случай на смърт или други събития, които обективно възпрепятстват изпълнението на ветеринарномедицинската дейност от ветеринарен лекар, смяната може да се извърши в други месеци от годината различни от януари или юни.

(8) Собственик или ползвател на животновъден обект, който желае да смени ветеринарния лекар по ал. 1, уведомява писмено директора на съответната ОДБХ в срок най-малко от 15 дни преди датата на сключване на договор с друг ветеринарен лекар.

(9) Директорът на ОДБХ със заповед определя комисия, която в срок от 15 дни да извърши проверка на документацията, свързана с ветеринарномедицинското обслужване на животновъдния обект.

(10) В състава на комисията по ал. 9 се включват официалният ветеринарен лекар по здравеопазване на животните, отговарящ за съответната община, началникът на отдел "Здравеопазване на животните" в ОДБХ и служител от същия отдел, който отговаря за обслужването на Интегрираната информационна система на БАБХ.

(11) Комисията по ал. 9 съставя протокол, който съдържа констатации от извършената проверка. Протоколът се съставя в три екземпляра - по един за ОДБХ, ветеринарния лекар, който до момента е обслужвал животновъдния обект, и за ветеринарния лекар, с който ще се сключи нов договор.

(12) В присъствие на комисията по ал. 9 ветеринарният лекар, който до момента е обслужвал животновъдния обект, с протокол предава ветеринарномедицинската документация на обекта на ветеринарния лекар, с който ще се сключи новият договор.

(13) Директорът на съответната ОДБХ сключва договор с новоизбраният регистриран ветеринарен лекар по ал.6.

(14) Регистрираните ветеринарни лекари, сключили договори по ал. 1, 2, 4, 6 и 13 нямат право да сключват договори по чл.137б.

(15) Директорът на съответната ОДБХ изготвя и поддържа актуален списък на ветеринарните лекари, сключили договори, който изпраща в Централното управление на БАБХ за публикуване на интернет страницата на БАБХ.“

**§ 30.** Член 137б се изменя така:

„Чл. 137б. (1) Общото събрание на съответната областна колегия на БВС с решение определя регистриран ветеринарен лекар за всяка територия в съответната област. Разпределението на регистрираните ветеринарни лекари по територии се публикува на интернет страницата на БВС и се оповестява по подходящ начин във всяко кметство за прилежащата му територия.

(2) Директорът на ОДБХ сключва договор с регистрираните ветеринарни лекари по ал. 1 за изпълнение на мерките за профилактика, лечение и диагностика на болестите по животните и на мерките по програмата за профилактика, надзор, контрол и ликвидиране на болести по животните и зоонози за животновъдните обектите, регистрирани по чл.137, ал.11 на територията на областта. Образецът на договора се утвърждава от изпълнителния директор на БАБХ, след съгласуване с БВС.

(3) Собственици или ползватели на животновъдни обекти, регистрирани по реда по чл. 137, ал.11, могат да сключват с регистрирани ветеринарни лекари по избор договори за профилактика, лечение и диагностика на болестите по животните, когато не са съгласни с определения регистриран ветеринарен лекар по реда на ал.2.

(4) Регистрираните ветеринарни лекари изготвят списък на обектите, които ще обслужват по силата на сключените договори. Списъкът и копие от договорите се предоставят на официалния ветеринарен лекар на съответната община.

(5) Регистрираните ветеринарни лекари уведомяват в тридневен срок официалният ветеринарен лекар за установяване на животни, които се отглеждат в нерегистриран обект.

(6) При прекратяване на договора по ал. 3 собственикът или ползвателят на животновъдния обект е длъжен в срок от 7 дни от прекратяването му да сключи договор с друг ветеринарен лекар.

(7) Смяна на ветеринарния лекар по ал. 3 по преценка на собственика или ползвателя на животновъдния обект може да се извършва до два пъти в рамките на една календарна година през месец януари, съответно месец юни. В случай на смърт или други събития, които обективно възпрепятстват изпълнението на ветеринарномедицинската дейност от ветеринарен лекар, смяната може да се извърши в други месеци от годината различни от януари или юни.

(8) Директорът на съответната ОДБХ изготвя и поддържа актуални списъци на ветеринарните лекари, сключили договори по ал. 2 и 3, които изпраща в Централното управление на БАБХ за публикуване на интернет страницата на БАБХ и предоставя на кмета или кметския наместник на съответното населено място.

**§ 31.** Член 137в се изменя така:

„Чл.137в. (1) При промяна на обстоятелства по чл. 137, ал. 9, т. 3 – 7 собственикът или ползвателят на животновъдния обект в 7-дневен срок от настъпване на промяната подава заявление до директора на ОДБХ, към което прилага документи, свързани с нея, както и документ за платена такса в размер, определен в тарифата по чл. 14, ал. 2 в случаите, когато плащането не е извършено по електронен път.

(2) При промяна на обстоятелства по чл. 137, ал. 9, т. 3 директора на ОДБХ вписва промените в регистъра по чл. 137, ал. 6 и в срок до седем дни от подаване на заявлението, издава ново удостоверение за регистрация на обекта и със заповед обезсилва предходното.

(3) При промяна на обстоятелства по чл. 137, ал. 9, т. 4 – 7 се прилага реда по чл. 137, ал. 2 – 7. При издаване на ново удостоверение за регистрация на обекта, директора на ОДБХ със заповед обезсилва предходното.“

**§ 32.** В чл. 138, ал. 1 се създават т. 3, 4 ,5 и 6:

„3. при прекратяване на правото на ползване на обекта или изтичане на срока за ползването му;

4. при смърт на собственика или ползвателя на животновъдния обект и липса на негови наследници;

5. при системно възпрепятстване на контролната дейност на БАБХ;

6. със заповед на директора на ОДБХ когато с влязъл в сила акт на компетентен орган се установи, че заявителя, е предоставил неистински данни или информация с невярно съдържание в заявлението за регистрация.“

**§ 33.** В член 138в думите „чл. 138“ се заменят с „чл. 138б“.

**§ 34.** В чл. 139, ал. 1, се правят следните изменения и допълнения:

1. В т. 1 думите „придвижването или транспортирането“ се заличават, а след думите „идентификация, и“ се добавя „/или“;

2. Създава се т. 1а:

„1а. придвижването или транспортирането на животни, на които не е извършена официална идентификация, и/или на животни, на които не са изпълнени мерките, предвидени в програмата за профилактика, надзор, контрол и ликвидиране на болести по животните и зоонози“.

3. Създава се т. 17:

„17. превишаването на капацитета на животновъдния обект, определен в удостоверението за регистрация по чл. 137. „

**§ 35.** В чл. 139а се правят следните изменения и допълнения:

1. Създава се нова ал. 1:

„(1) При установяване на нарушение по чл.139, ал.1, т.1, официалните ветеринарни лекари незабавно уведомяват писмено директора на съответната ОДБХ, който издава разпореждане по образец за налагане на забрана за движение на животните и извършване на необходимите ветеринарномедицински изследвания на същите за сметка на собственика и при отрицателни резултати от изследванията указва на собственика на животните да подаде заявление за регистрация по реда на чл. 137, а при положителни резултати от изследванията се предприемат действията по чл. 139а, ал. 2“.

2. Досегашната ал. 1 става ал. 2 и и в нея думите „т. 1“ се заменят с „т. 1а“, съюзът „или“ се заменя с „и“, а след „на място“ се добавя „определено от директора на ОДБХ“.

3. Досегашната ал. 2 става ал. 3 и в нея думите „по ал. 1“ се заменят с „по ал. 2“.

4. Досегашната ал. 3 става ал. 4 и в нея думите „по ал. 2“ се заменят с „по ал. 3“.

5. Досегашната ал. 4 става ал. 5 и в нея думите „по ал. 2“ се заменят с „по ал. 3“.

6. Досегашната ал. 5 става ал. 6 и в нея думите „по ал. 1“ се заменят с „по ал. 2“.

Създава се ал. 7:

„(7) При установяване на безстопанствени селскостопански животни се прилага реда по ал. 1-6.

**§ 36.** В чл. 139б, ал. 1, т. 1 думите „ал. 1 – 4“ се заменят с „ал. 2 – 5“.

**§ 37.** В чл. 140 се създава ал. 3:

„(3) Изпълнителният директор на БАБХ или оправомощено от него лице може да възложи със заповед изпълнението на мерките по ал.1 на физически или юридически лица по чл. 117, ал.6, определени по реда Закона за обществените поръчки.“

**§ 38.** В чл. 141 се правят следните изменения:

1. В ал. 1:

а) т. 1 се отменя.;

б) в т. 3 и 4 думите „т. 1“ се заменят с „чл. 47, ал. 1“.

2. В ал. 2 думите „ал. 1, т. 1“ се заменят с „чл. 47, ал. 1“.

**§ 39.** Член 142 се изменя така:

„Чл. 142. (1) Не се изплаща обезщетение на собственици на животни, които:

1. не са изпълнили изискванията по чл. 132, ал.1 точки 1 – 6, 10 – 12, 15 – 20, 24, 26 и 27;

2. не са регистрирали животновъдния си обект по чл. 137;

3. не са предоставили животните си за изпълнение на мярката по чл. 140, ал. 1;

4. са нарушили забрани, наложени със заповеди на министъра на земеделието, храните и горите или на изпълнителният директор на БАБХ;

5. са нарушили забрана по чл. 139, ал. 1.

6. са допуснали възникване на една и съща болест по чл. 47, ал. 1 два или повече пъти за период от две години.

7. са регистрирали нови обекти в зоните за ограничение, определени със заповед на изпълнителния директор на БАБХ и/или с решение или регламент на Европейската комисия за периода на ограничението.

(2) За нарушенията по ал. 1 се съставя констативен протокол от официален ветеринарен лекар.“

**§ 40.** В чл. 143 се правят следните изменения и допълнения:

1. Алинея 1 се изменя така:

„(1) Унищожаването на животни и на обекти по чл. 141, ал. 2 се извършва от ОДБХ или физически или юридически лица по чл. 117, ал.5. Дейностите се изпълняват под контрола на комисия, определена със заповед на директора на съответната ОДБХ.

1. В ал. 3 думата „племенни“ се заличава, а след думата „животни“ се добавя „под селекционен контрол“;
2. В ал. 7 се създава второ изречение „Когато животните се загробват, комисията съставя протокол за загробване на животни.“

**§ 41.** В чл. 144 се правят следните изменения и допълнения:

1. В ал. 1, т. 1 се изменя така:

„1. цени на производител за живо тегло за конкретният вид и категория животни, предоставени от Националния статистически институт за тримесечието, което предхожда възникването на болестта, или“

2. Създават се ал. 3, 4 и 5:

„(3) Когато няма определени цени по реда на ал. 1, т. 1, изпълнителният директор на БАБХ или оправомощено от него лице възлага определянето на същите на лицензиран оценител.

 (4) Възнаграждението на лицензирания оценител е за сметка на бюджета на БАБХ.

 (5) В случаите по ал. 1, т. 1 и ал. 3 максималният размер на обезщетението се определя в наредбата по чл. 109.“

**§ 42.** В чл. 146 се правят следните изменения и допълнения:

1. Досегашният текст става ал. 1 и в нея думите „пазарна цена по видове“ се заменят с „цена на производител по видове и категории“, а „месеца, който“ се заменят с „тримесечието, което“;

2. Създават се ал. 2 и 3:

„(2) Когато няма определени цени по реда на ал. 1, изпълнителният директор на БАБХ или оправомощено от него лице възлага определянето на същите на лицензиран оценител.

 (3) Възнаграждението на лицензирания оценител е за сметка на бюджета на БАБХ.“

**§ 43.** В чл. 148 се правят следните изменения и допълнения:

1. Точка 1 се изменя така:

„1. съставя акт за обезщетение по образец в срок до 30 работни дни от датата на смъртта или унищожаването и изплаща обезщетението в срок до 30 дни от датата на изготвеният акт или след осигуряване на средства по бюджета на БАБХ; обезщетението може да се изплаща, редуцирано с коефициент, определен по реда наредбата по чл. 109.“

1. В т. 3 накрая се добавя „Заповедта се съобщава и може да се обжалва по реда на Административнопроцесуалния кодекс.“

**§ 44.** В чл. 150, ал. 1, т. 1 думите „и да не ги изоставят“ се заличават.

**§ 45.** Член 155 се изменя така:

„Чл. 155. (1) Собствениците или управителите на регистрирани обекти, в които се провеждат опити с животни, подават до изпълнителния директор на БАБХ заявление по образец за издаване на разрешение да използват животни в опити. Заявлението се подава лично, чрез пълномощник, по електронен път при условията и по реда на чл. 5 и 22 от Закона за електронното управление или чрез лицензиран пощенски оператор. Към заявлението се прилагат:

1. списък на видовете и броя животни, които ще се използват, и обосновка на избора им, мястото и начина за полагане на грижи за животните след приключване на опитите;

2. списък на лицата, участващи в провеждане на опита, и копие от документ за тяхната професионална квалификация;

3. копие от документ за платена такса в размер, определен в тарифата по чл. 14, ал. 2.

(2) Изпълнителният директор на БАБХ в срок до 7 дни от подаване на заявлението със заповед определя комисия, която да извърши служебно проверка на регистрацията на опитната база и представените документи.

(3) Комисията по ал. 2 в срок до 14 дни извършва проверка като:

1. в случай на непълноти или неточности в представените документи и/или несъответствие в регистрацията на опитната база писмено уведомява заявителя и определя срок от 10 дни за отстраняването им, както и за предоставяне на допълнителни документи; в уведомлението се указва, че в тези случаи срокът по ал. 5 спира да тече;

2. при пълнота и точност на представените документи и съответствие в регистрацията на опитната база писмено уведомява заявителя, включително за продължаване на производството по ал. 5 и 6 и изпраща преписката до Комисията по етика към животните в срок до 3 дни.

(4) След представяне на документите по ал. 3, т. 1 в срок до 3 дни комисията по ал. 2 ги изпраща до Комисията по етика към животните. Когато в срока по ал. 3, т. 1 заявителят не отстрани непълнотите и/или неточностите и/или не представи изискуемите документи, производството се прекратява със заповед на изпълнителния директор на БАБХ.

(5) В 40-дневен срок от подаване на заявлението, Комисията по етика към животните представя становище до изпълнителния директор на БАБХ за издаване на разрешение за провеждане на опита или отказ.

(6) В 7-дневен срок от получаване на становището, изпълнителният директор на БАБХ издава разрешение за провеждане на опита или със заповед отказва издаването му.

(7) Разрешението за използване на животни в опити се издава за срок 5 години.

(8) Заповедите по ал. 4 и 6 се съобщават и могат да се обжалват по реда на Административнопроцесуалния кодекс.

(9) Собствениците или управителите на обекти, в които се провеждат опити с животни, са длъжни да уведомят в срок до 3 дни БАБХ за промяна в първоначално посочените обстоятелства. При промяна се издава ново разрешение.“

**§ 46.** В чл. 157, ал. 1 се създава т. 3:

„3. когато използването на животни в опити не се извършва в съответствие с разрешението.“

**§ 47.** В чл. 159 се правят следните изменения и допълнения:

1. В ал. 1 накрая се добавя „при спазване на изискванията на Регламент (ЕО) № 1099/2009 на Съвета относно защита на животните по време на умъртвяване (OB L 303 от 18 ноември 2009г.).“
2. В ал. 3, т. 3 след думите „ликвидиране“ се добавя „или профилактика“.

**§ 48.** В чл. 168 думите “чл. 162 и 166” се заменят с “чл. 162 – 166”.

**§ 49.** Член 174 се изменя така:

„Чл. 174. (1) Собствениците на кучета, навършили 6-седмична възраст, ги представят на ветеринарен лекар, който упражнява ветеринарномедицинска практика за:

1. поставяне на микрочип, отговарящ на стандарт ISO 11784;

2. издаване на паспорт по образец;

3. обезпаразитяване;

4. ваксинации.

(2) След извършване на действията по ал. 1. ветеринарният лекар въвежда данните в Интегрираната информационна система на БАБХ в срока по чл. 132, ал. 2.

(3) Ветеринарният лекар по ал. 1 изпраща ежемесечно данните от ветеринарномедицинския паспорт на всяко регистрирано куче в ОДБХ и в съответната община.

(4) Собствениците на кучета заплащат на ветеринарния лекар стойността на извършените манипулации, както и на микрочипа и паспорта по ал. 1.“.

**§ 50.** Член 200 се изменя така:

„Чл. 200 (1) При извършване на контрол за изпълнение на изискванията на Регламент (ЕО) № 206/2009 на Комисията от 5 март 2009 година относно въвеждането в Общността на пратки с продукти от животински произход за лична консумация и за изменение на Регламент (ЕО) № 136/2004 (OB L 77, от 24 март 2009г.) и установяване наличие на пратки с продукти от животински произход, предназначени за лична консумация над количествата, определени в регламента, официалният ветеринарен лекар ги изземва.

(2) За изземването по ал. 1 се съставя протокол по образец, утвърден от изпълнителния директор на БАБХ, екземпляр от който се връчва на лицето, от което за иззети продуктите от животински произход.

(3) Продуктите по ал. 1 се унищожават в инсталация за изгаряне на територията на ГКПП или на други места, определени със заповед на изпълнителния директор на БАБХ.“

**§ 51.** В чл. 206 накрая се добавя „или на други места, определени със заповед на изпълнителния директор на БАБХ.“

**§ 52.** В чл. 224, ал. 2, т. 4 се отменя.

**§ 53.** В чл. 232 се правят следните изменения:

1. В ал. 1:

а) точка 4 се изменя така:

„4. вид, адрес и дейност на обекта;“

б) точка 6 се отменя

2. В ал. 2 т. 4 се отменя.

**§ 54.** В чл. 245, ал. 2 се изменя така:

„(2) При транспортирането:

1. храните от животински произход се придружават с документ, съдържащ информацията съгласно Регламент за изпълнение (ЕС) № 931/2011 относно изискванията за възможността за проследяване, установени с Регламент (ЕО) № 178/2002 на Европейския парламент и на Съвета относно храните от животински произход (OB L 242, 20 ноември 2011г.), и в който е вписан ветеринарният регистрационен номер на обекта, от който произхождат;

2. страничните животински продукти непредназначени за консумация от хора и продуктите, получени от странични животински продукти се придружават с търговски документ по образец, съгласно Глава III от Приложение VIII на Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (OB, L 54/1 от 26 февруари 2011 г.), наричан по-нататък "Регламент (ЕС) № 142/2011.“

**§ 55.** Създава се чл. 246а:

“ Чл. 246а (1) Регистрацията по чл. 246 се заличава и удостоверението се обезсилва със заповед на директора на ОДБХ:

1. по искане на собственика или ползвателя на транспортното средство;

2. при промяна на предназначението на транспортното средство;

3. при груби или системни нарушения на нормативните изисквания;

4. при системни нарушения на хигиенните изисквания и на системата за самоконтрол, констатирани от органите на БАБХ;

5. при системно възпрепятстване на ветеринарните лекари при осъществяване на контролната им дейност.

(2) Заповедта по ал. 1, т. 3 – 5 може да се обжалва по реда на Административнопроцесуалния кодекс. Обжалването не спира изпълнението.“.

**§ 56.** В чл. 249, ал. 1, т. 1 накрая се добавя “както и използваните методи за употреба или унищожаване съгласно чл. 66, ал. 3 и 4”.

**§ 57.** В чл. 259, ал. 1 накрая се добавя „по реда на чл. 262“.

**§ 58.** В чл. 259а се правят следните изменения:

1. В ал. 1 думите “при необходимост и” се заличават.

2. В ал. 2 думите „раздел І” се заменят с „и глава ІІІ”, а след „Регламент (ЕС) № 142/2011” се поставя точка и текстът до края се заличава.

3. Алинея 5 се изменя така:

“(5) До 24 часа преди преместването на мобилни инсталации по ал.1 собствениците или ползвателите им уведомяват писмено директора на ОДБХ по регистрация на инсталацията и директора на ОДБХ, на чиято територия ще осъществяват дейността си.“

**§ 59.** В чл. 264 се правят следните изменения:

1. Точки 3 и 4 се изменят така:

“3. име / наименование на собственика или ползвателя на обекта;

4. вид, дейност, капацитет на обектите по чл. 259а, ал. 1, местонахождение и адрес на обекта. За мобилните инсталации се вписва адреса по регистрация на обекта;”

2. Точка 6 се отменя.

**§ 60.** В член 267, ал. 3 думите „и отбелязва това в регистъра“ се заличават.

**§ 61.** В чл. 275 се правят следните изменения и допълнения:

1. В ал. 1 думите „по Наредба № 22 от 2006 г. за условията и реда за обезвреждане на странични животински продукти и на продукти, получени от тях, и на специфичнорискови материали извън обектите, регистрирани в РВМС“ се заменят с „определени с наредбата по чл. 259, ал. 3. “.

2. Алинея 4 се изменя така:

„(4) За сметка на държавния бюджет са разходите за:

1. събирането, транспортирането, съхранението и обезвреждането на умрели животни от животновъдни обекти, регистрирани по чл. 137, ал. 1;

2. събирането, транспортирането, съхранението и обезвреждането на умрели животни и на страничните животински продукти, добити при клане на животни в обекти регистрирани по чл. 137, ал. 11;

3. събирането, транспортирането, съхранението и обезвреждането на животни по чл. 141, ал. 1, както и на зародишни продукти, суровини и храни от животински произход, странични животински продукти и продукти, получени от тях по чл. 141, ал. 2, с изключение на случаите по чл. 142, ал. 1, при които разходите са за сметка на собствениците на животните.

3. Създават се ал. 6 и 7:

„(6) За ползване на услугите по ал.4, собствениците на животновъдни обекти, регистрирани по чл. 137, заплащат годишна такса в размер, определен в тарифата по чл.14, ал.2.

(7) Разходите за извършване на услугите по ал. 4, т. 2 са за сметка на бюджета на БАБХ.“

**§ 62.** В чл. 277, ал. 1 и 4 след абревиатурата „БАБХ“ се добавя „или оправомощено от него лице“.

**§ 63.** В чл. 278 след абревиатурата „БАБХ“ се добавя „или оправомощено от него лице“.

**§ 64.** В чл. 285 се правят следните допълнения:

1. В ал. 5 след абревиатурата „БАБХ“ се добавя „или оправомощено от него лице“.

2. В ал. 8 след думите „изпълнителният директор на БАБХ“ се добавя „или оправомощено от него лице“.

**§ 65.** В чл. 288, ал. 1, ал. 3 в основния текст и ал. 4 след абревиатурата „БАБХ“ се добавя „или оправомощено от него лице“.

**§ 66.** В чл. 288а, ал. 1 и ал. 3 след думите „изпълнителният директор на БАБХ“ се добавя „или оправомощено от него лице“.

**§ 67.** В чл. 291 се правят следните изменения и допълнения:

1. В ал. 1 и 3 след абревиатурата „БАБХ“ се добавя „или оправомощено от него лице“.

2. В ал. 4 думите „Министерството на земеделието, храните и горите” се заменят с „БАБХ”.

**§ 68.** В чл. 292 се правят следните изменения и допълнения:

1. Алинея 4 се изменя така:

„(4) За подновяване на лиценза притежателят му подава заявление по образец най-малко шест месеца преди изтичането на срока по ал. 1, към което прилага:

1. списък на всички промени, свързани с обстоятелствата, при които е издаден лиценза, които са приключили или са в ход, като се посочва номера и датата на стартиране на съответната процедура, датата на приключване и кратко описание на промяната;

2. документ за платена такса в размер, определен в тарифата по чл. 14, ал. 2, когато плащането не е извършено по електронен път;

3. декларация по образец от квалифицираното лице на производителя на ВМП, посочен в заявлението, че активната субстанция, която се използва като изходна суровина е произведена в съответствие с Добрата производствена практика;

4. кратка характеристика на продукта, опаковка и листовка на хартиен и електронен носител;

5. експертно становище за качеството на продукта и професионална биография на експерта, който го е изготвил;

6. експертно становище за клиничната ефикасност на продукта и професионална биография на експерта, който го е изготвил;

7. експертно становище за безопасност на продукта и професионална биография на експерта, който го е изготвил;

8. периодичен доклад за безопасност за срока на валидност на лиценза.“

2. Създават се нови ал. 5 – 9:

„(5) Българската агенция по безопасност на храните извършва служебно справка в базата данни на Европейския съюз (EudraGMP) относно наличие на актуален сертификат за съответствие с изискванията на Добрата производствена практика.

 (6) Изпълнителният директор на БАБХ или оправомощено от него лице може по време на процедурата по ал. 4 да изиска от заявителя да представи и допълнителна писмена информация, свързана с продукта.

(7) В случаите по ал. 6, срокът по чл. 292а, ал. 1 спира да тече до представяне на изисканата информация.

(8) Когато заявителят не представи информацията по ал. 6 в срок до 180 дни от деня на поискването й, изпълнителният директор на БАБХ или оправомощено от него лице със заповед прекратява процедурата по подновяване на лиценза и писмено уведомява заявителя.

(9) Заповедта по ал.8 може да се обжалва по реда на Административнопроцесуалния кодекс.“

3. Досегашната ал. 5 става ал. 10 и след абревиатурата „БАБХ“ се добавя „или оправомощено от него лице“.

4. Досегашните алинеи 6 и 7 стават съответно 11 и 12.

5. Досегашната ал. 8 става ал. 13 и след абревиатурата „БАБХ“ се добавя „или оправомощено от него лице“.

6. Досегашната ал. 9 става ал. 14.

**§ 69.** Създава се чл. 292а:

„Чл. 292а. (1) Изпълнителният директор на БАБХ или оправомощено от него лице в срок до 180 дни от подаване на заявлението по чл. 292, ал. 4 въз основа на становището на съответната комисия по чл. 286 подновява лиценза за употреба на ВМП или мотивирано отказва подновяването му.

(2) Изпълнителният директор на БАБХ или оправомощено от него лице отказва подновяването на лиценза за употреба на ВМП по ал. 1, когато съотношението полза/риск при употреба на ВМП е неблагоприятно при условията на употреба, при които е издаден лиценза.“

**§ 70.** В чл. 293, ал. 2, 3 и 4 след абревиатурата „БАБХ“ се добавя „или от оправомощено от него лице“

**§ 71.** В чл. 294, ал. 2 след абревиатурата „БАБХ“ се добавя „или оправомощено от него лице“.

**§ 72.** В чл. 296, ал. 1, т. 6 се изменя така:

„6. представя в БАБХ актуализиран доклад за безопасност въз основа на докладите по т. 3 – 5, който включва научна оценка на съотношението полза/риск от употребата на ВМП, както следва:

а) на шест месеца през първата и втората година след пускането на ВМП на пазара;

б) веднъж годишно през третата и четвъртата година след пускането на ВМП на пазара;

в) след четвъртата година - на всеки три години, докато продуктът се предлага на пазара.“

**§ 73.** В чл. 297, ал. 4 след абревиатурата „БАБХ“ се добавя „или на оправомощено от него лице“.

**§ 74.** В чл. 298б, ал. 7 след абревиатурата „БАБХ“ се добавя „или оправомощено от него лице“.

**§ 75.**В чл. 300 се правят следните изменения и допълнения:

1. В ал. 4 след думата „директор“ се добавя „или оправомощено от него лице“.

2. В ал. 5, 6 и 8 след абревиатурата „БАБХ“ се добавя „или оправомощено от него лице“.

3. В ал. 9, в основния текст след абревиатурата „БАБХ“ се добавя „или оправомощено от него лице“.

4. Създават се нови ал. 10 и 11:

„(10) Когато установи неточности и/или непълноти в документацията по ал.1, изпълнителния директор на БАБХ или оправомощено от него лице изисква писмено от заявителя да представи допълнителна писмена информация в срок до 30 дни от получаване на искането. В този случай сроковете по ал.4 и 9 спират да текат до представяне на информацията.

(11) Когато в срока по ал. 10, заявителят не представи изисканата информация, заявлението се оставя без разглеждане и процедурата се прекратява със заповед на изпълнителния директор на БАБХ или оправомощено от него лице.“

5. Досегашната ал. 10 става ал. 12 и в основния текст накрая се добавя „или оправомощено от него лице“.

6. Досегашната ал. 11 става ал. 13. и след думите „ал. 4 и 8“ се добавя „както и заповедта по ал. 11“.

**§ 76.** В чл. 303 накрая се добавя „или оправомощено от него лице.“.

**§ 77.** В чл. 306 се правят следните допълнения:

1. В ал. 1 след абревиатурата „БАБХ“ се добавя „или до оправомощено от него лице“.

2. В ал. 5 след абревиатурата „БАБХ“ се добавя „или оправомощено от него лице“.

**§ 78.** В чл. 309 се правят следните допълнения:

1. В ал. 1 накрая се добавя „или оправомощено от него лице.“

2. В ал. 4 след абревиатурата „БАБХ“ се добавя „или оправомощено от него лице“.

**§ 79.** В чл. 310 след абревиатурата „БАБХ“ се добавя „или оправомощено от него лице“.

**§ 80.** В чл. 314, ал. 5 след абревиатурата „БАБХ“ се добавя „или оправомощено от него лице“.

**§ 81.** Вчл. 315 се правят следните допълнения:

1. В ал. 4 накрая се добавя „или оправомощено от него лице“

2. В ал. 5 след абревиатурата „БАБХ“ се добавя „или оправомощено от него лице“.

**§ 82.** В чл. 316, в основния текст на ал. 1 и 2 след абревиатурата „БАБХ“ се добавя „или оправомощено от него лице“.

**§ 83.** В чл. 316а, ал. 1 и 2 след абревиатурата „БАБХ“ се добавя „или оправомощено от него лице“.

**§ 84.** В чл. 317, ал. 1 се изменя така:

“(1) Изпълнителният директор на БАБХ или оправомощено от него лице със заповед забранява употребата и търговията с партида/и от ВМП, без да отнема лиценза, и разпорежда на притежателя на лиценза за употреба на ВМП изтеглянето и/им от пазара, когато:

1. е налице едно от основанията по чл. 316, ал. 1, т. 1 – 4, 6, 10 и 11;

2. ветеринарномедицинският продукт е произведен или внесен в нарушение на изискванията на чл. 343 или 355. “.

**§ 85.** В чл. 318, ал. 1, т. 1 накрая се добавя „ал. 1, т. 1“.

**§ 86.** В чл. 319, ал. 1 в основния текст след абревиатурата „БАБХ“ се добавя “ или оправомощено от него лице“.

**§ 87.** В чл. 320а, ал. 1 след абревиатурата „БАБХ“ се добавя „или оправомощено от него лице“.

**§ 88.** В чл. 326 се правят следните изменения и допълнения:

1. Досегашният текст става ал. 1;

2. Създава се ал. 2:

„(2) Производството или вносът на ВМП по ал. 1, т. 5 се извършва само от лица притежаващи лиценз за производство/внасяне на ВМП, издаден по реда на тази глава или съгласно законодателството на държава членка, държава, страна по Споразумението за Европейското икономическо пространство или Конфедерация Швейцария.“

**§ 89.** В чл. 328 ал. 6 и 7 след абревиатурата „БАБХ“ се добавя „или оправомощено от него лице“.

**§ 90.** В чл. 329а, ал. 3 след абревиатурата „БАБХ“ се добавя „или оправомощено от него лице“.

**§ 91.** В чл. 332, ал. 7 след абревиатурата „БАБХ“ се добавя „или оправомощено от него лице“.

**§ 92.** В чл. 333, ал. 6 след абревиатурата „БАБХ“ се добавя „или оправомощено от него лице“.

**§ 93.** В чл. 343 се правят следните изменения и допълнения:

1. В ал. 1 след абревиатурата „ВМП“ се добавя „и/или активни субстанции“, а накрая се добавя „или оправомощено от него лице.“

2. В ал. 2 след думата „разфасоване“ се добавя „етикетиране“.

3. Алинея 5 се изменя така:

„(5) Българската агенция по безопасност на храните въвежда в базата данни на Европейския съюз (EudraGMP) данните от лиценза за производство на ВМП.“.

**§ 94.** В чл. 346, ал. 2 думата „материали“ се заменя със „суровини“.

**§ 95.** В чл. 347 се правят следните изменения и допълнения:

1. В ал. 1, в основния текст след абревиатурата „БАБХ“ се добавя „или оправомощено от него лице“.

2. В ал. 3 думите „180 дни“ се заменят с „две години“.

3. В ал. 4 накрая се добавя „или оправомощено от него лице, което съдържа предложение за издаване на лиценз или отказ за издаването му“.

4. В ал. 5 думите „180 дни“ се заменят с „две години“, а след абревиатурата „БАБХ“ се добавя „или оправомощено от него лице.“.

**§ 96.** В чл. 348, ал. 1 след абревиатурата „БАБХ“ се добавя „или оправомощено от него лице“.

**§ 97.** В чл. 348а се правят следните допълнения:

1. В ал. 1 след думите „изпълнителният директор на БАБХ“ се добавя „или оправомощено от него лице“.

2. В ал. 2 след абревиатурата „БАБХ“ се добавя „или оправомощено от него лице“.

**§ 98.** В чл. 349 след думите „фармацевтични форми“ се добавя „и/или активни субстанции“.

**§ 99.** В чл. 351, ал. 3 и 4 след абревиатурата „БАБХ“ се добавя „или оправомощено от него лице“.

**§ 100.** В чл. 352 се правят следните допълнения:

1. В ал. 1 след абревиатурата „БАБХ“ се добавя „или оправомощено от него лице“.

2. В ал. 2:

а) в основния текст след абревиатурата „БАБХ“ се добавя „или оправомощено от него лице“.

б) създава се т. 4:

„4. спре действието на сертификата за Добра производствена практика по чл.388а или да го измени като изключи от неговия обхват определена фармацевтична форма или дейност.“.

**§ 101.** Член 352а се изменя така:

„Чл.352а Когато от изпълнителния директор на БАБХ или оправомощено от него лице е издадена заповед за промяна в обхвата на лиценза за производство на ВМП, лицензът се преиздава и промяната се вписва в регистъра по чл.350, ал.1.“.

**§ 102.** В чл. 353а, ал. 6 след абревиатурата „БАБХ“ се добавя „или оправомощено от него лице“.

**§ 103.** В чл. 356 се правят следните допълнения:

1. В ал. 3 накрая се добавя „или когато за обекта е издаден сертификат за Добра производствена практика от държава членка, държава, страна по Споразумението за Европейското икономическо пространство или Конфедерация Швейцария.“

2. В ал. 4 след думите „по реда на“ се добавя „чл. 351 и“.

**§ 104.** В чл. 363 се правят следните изменения и допълнения:

1. В ал. 1 накрая се добавя „или оправомощено от него лице“.

2. В ал. 4 думите „към обектите“ се заличават.

**§ 105.** В чл. 365 се правят следните допълнения:

1. В ал. 1 след абревиатурата „БАБХ“ се добавя „или оправомощено от него лице“.

2. В ал. 4 накрая се добавя „или до оправомощено от него лице“.

3. В ал. 5 след абревиатурата „БАБХ“ се добавя „или оправомощено от него лице“.

4. В ал. 8 след абревиатурата „БАБХ“ се добавя „или оправомощено от него лице“.

**§ 106.** В чл. 368 се правят следните изменения и допълнения:

1. В ал. 1, т. 2:

а) в буква „а“ думите „т. 2,4 и 5“ се заменят с „т. 2 и 4“;

б) в буква „б“ накрая се поставя запетая и се добавя „както и в списъка на фармакологичните групи ВМП и/или активните субстанции, с които се търгува.“.

2. В ал. 3, 5 и 6 след абревиатурата „БАБХ“ се добавя „или оправомощено от него лице“.

**§ 107.** В чл. 369 се правят следните изменения и допълнения:

1. В ал. 1 думите „други лица“ се заменят с „животновъдни обекти“.

2. Създава се нова ал. 4:

„(4) Доставката на ВМП по лекарско предписание в животновъдни обекти по ал. 1 се извършва при условията на чл. 374, ал. 1 – 3. Първият екземпляр от рецептата се съхранява в обекта за търговия на едро, а вторият – от собственика или ползвателя на животновъдния обект за срок 5 години от датата на изпълнението й.

3. Досегашната ал. 4 става ал. 5.“.

**§ 108.** В чл. 370, ал. 2 след абревиатурата „БАБХ“ се добавя „или оправомощено от него лице“.

**§ 109.** В чл. 371 се правят следните допълнения:

1. В ал. 1, т. 1, 2, 3 и 4 накрая се добавя „и/или активната субстанция“.

2. В ал. 3 след абревиатурата „ВМП“ се добавя „и/или активни субстанции“.

**§ 110.** В чл. 373, ал. 1 накрая се добавя „или оправомощено от него лице.“.

**§ 111.** В чл. 374 се правят следните изменения и допълнения:

1. В ал. 3 думата „лечение“ се заменя с „лечебно или профилактично третиране, провеждано от ветеринарния лекар по ал. 2“.

2. В ал. 4 след думата „лечение“ се добавя „или профилактика“.

**§ 112.** В чл. 376 се правят следните изменения и допълнения:

1. В ал. 1 думите „оправомощено от него лице“ се заменят с „оправомощен от него директор на съответната ОДБХ“.

2. В ал. 3 накрая се добавя „или оправомощено от него лице“.

3. В ал. 4 и 7 след абревиатурата „БАБХ“ се добавя „или оправомощено от него лице.“.

**§ 113.** В чл. 378, ал. 1 след абревиатурата „БАБХ“ се добавя „или оправомощено от него лице“.

**§ 114.** В чл. 379 се правят следните изменения и допълнения:

1. В ал. 4 след думите „по ал. 1, т. 1“ се добавя „и т. 2, б. „б“, а след абревиатурата „БАБХ“ се добавя „или оправомощено от него лице“.

2. В ал. 6 думите „ал. 1“ се заменят с „ал. 2“, а след абревиатурата „БАБХ“ се добавя „или оправомощено от него лице“.

**§ 115.** В чл. 380, ал. 1 се правят следните изменения и допълнения:

1. В т. 4 думите „и купувача“ се заменят с „на ВМП“.

2. В т. 5 накрая се добавя „както и на купувача на ВМП, за който е издадена рецептата“.

**§ 116.** В чл. 383, ал. 1, в основния текст след абревиатурата „БАБХ“ се добавя „или оправомощено от него лице“.

**§ 117.** В чл.388, ал.3 след думите „на дребно“ се добавя „и на едро“.

**§ 118.** В чл. 388а, ал. 1 след абревиатурата „БАБХ“ се добавя „или оправомощено от него лице“.

**§ 119.** В чл. 389, ал. 2, т. 2 след абревиатурата „БАБХ“ се добавя „или оправомощено от него лице“.

**§ 120.** „В чл. 415, ал. 1 числата „50“ и „200“ се заменят съответно със „500“ и „1000“, а числата „300“ и „500“ – съответно с „2000“ и „4000“.

**§ 121.** В чл. 416, ал. 1 числата „21 – 23“ се заменят с „21 и 22“:

**§ 122.** Създава се чл. 416а:

 „Чл.416а. (1) Собственик на селскостопански животни, който надвиши определения капацитет на животновъден обект, съгласно наредбите издадени на основание чл. 137, ал. 10, се наказва с глоба от 200 до 500 лв., а при повторно нарушение – от 500 до 1000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 500 до 3000 лв., а при повторно нарушение – от 3000 до 6000 лв.”.

**§ 123.** В чл. 417, ал. 1 след „3“ се добавя „3а“, а „-20 и 24“ се заменя с „-20, 24 и 25“.

**§ 124.** Член 418 се изменя така:

„Член 418. Длъжностно лице, което не изпълни задължение по чл. 133, се наказва с глоба от 300 до 500 лв., а при повторно нарушение – от 500 до 800 лв.“

**§ 125.** Създава се чл. 418б:

 „Чл. 418б. При неизпълнение на изискванията на чл. 20а, ал. 1 се налага имуществена санкция от 1000 до 3000 лв., а при повторно нарушение – от 3 000 до 5 000 лв.“

**§ 126.** Създава се чл. 419а:

„419а. Ветеринарен лекар, който не изпълни задължение по чл. 137б, ал. 5, се наказва с глоба от 400 до 2000 лв., а при повторно нарушение – от 2000 до 4000 лв.“

**§ 127.** В чл. 420 , ал. 1 думите „и 16“ се заменят с „16 и 17“.

**§ 128.** В чл. 420а, ал. 1 след думите „т. 1“ се добавя „1а“.

**§ 129.** Създават се чл. 421а и 421б:

„Чл. 421а. (1) Който възпрепятства изпълнението на мярка по чл. 140, ал. 1 се наказва с глоба от 500 до 1000 лв., а при повторно нарушение – от 1 500 до 3 000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 3 000 до 4 000 лв., а при повторно нарушение – от 4 000 до 5 000 лв.”

„Чл. 421б. (1) Който наруши изпълнението на мерките по чл. 142, ал. 1 се наказва с глоба от 500 до 1000 лв., а при повторно нарушение – от 1 500 до 3 000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 3 000 до 4 000 лв., а при повторно нарушение – от 4000 до 5000 лв.”

**§ 130.** В чл. 442, ал. 1 след думите „по чл. 229, ал. 1” се добавя “или без регистрация по чл. 229а”.

**§ 131.** В чл. 442а, ал. 1 се изменя така:

„(1) Който наруши чл. 51б, ал. 1 се наказва с глоба от 500 до 2500 лв., а при повторно нарушение – от 3000 до 5000 лв.“.

**§ 132.** В чл. 442 в думата „отрази” се заменя с „подаде данни за отразяване”.

**§ 133.** Създава се чл. 442т:

“Чл. 442т. Който наруши изискванията на чл. 229б се наказва с имуществена санкция в размер от 300 до 500 лв., а при повторно нарушение – от 500 до 1000 лв.”.

**§ 134.** Член 443 се изменя така:

“Чл. 443. (1) Който транспортира странични животински продукти и продукти, получени от тях в нарушение на чл. 245 се наказва с глоба от 100 до 400 лв., а при повторно нарушение – от 400 до 1000 лв.

(2) Когато нарушението по ал. 1 е извършено от юридическо лице или едноличен търговец се налага имуществена санкция от 1000 до 2000 лв., а при повторно нарушение – от 2500 до 4000 лв.”.

**§ 135.** В чл. 444 думите ”и в сроковете, посочени в наредбата по чл. 66, ал. 2” се заличават.

**§ 136.** В чл. 446 думите „посочено в наредба по чл. 66, ал. 2“ се заменят с „по чл. 66“.

**§ 137.** Създават се чл. 446а и 446б:

„Чл. 446а. (1) Който обработва и/или обезврежда СЖП в обекти, които не са регистрирани по реда на този закон се наказва с глоба от 2000 до 3000 лв., а при повторно нарушение – от 3000 до 5000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 3000 до 5000 лв., а при повторно нарушение – от 5000 до 10000 лв.

Чл. 446б. Собственик или ползвател на мобилна инсталация, който наруши изискванията на чл. 259а, ал.5, се наказва с имуществена санкция от 300 до 500 лв., а при повторно нарушение - от 500 до 1500 лв.“

**§ 138.** Създава се чл. 449а:

„Чл. 449а. (1) Който отглежда селскостопански животни в нерегистриран по реда на чл. 137 животновъден обект, се наказва с глоба от 300 до 1 000 лв., а при повторно нарушение – от 1 000 до 3 000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 1 000 до 2 000 лв., а при повторно нарушение – от 2 000 до 4 000 лв.“.

**§ 139.** В чл. 449г, ал. 1 думите “сключи договор” се заменят с “предава СЖП”.

**§ 140.** В чл. 450 се правят следните изменения и допълнения:

1. Създава се ал. 1:

„(1) Който без лиценз произвежда, съхранява или продава ВМП или предлага за употреба или съхранява нелицензиран за употреба ВМП, се наказва с глоба в размер от 1500 до 3000 лв., а при повторно нарушение – от 3000 до 6000 лв.

2. Досегашният текст става ал. 2 и се изменя така:

„(2) Когато нарушението по ал. 1 е извършено от юридическо лице или едноличен търговец, се налага имуществена санкция от 2000 до 5000 лв., а при повторно нарушение – от 5000 до 10 000 лв.“.

**§ 141.** В чл. 452 се правят следните изменения и допълнения:

1. В ал. 1 думите „50 до 100 лв.“ се заменят с „300 до 500 лв.“, а „200 до 500 лв.“ се заменят с „500 до 1000 лв.“.

2. Алинея 2 се изменя така:

„(2) Управител на обект за търговия на едро или обект за търговия на дребно с ВМП, който не изпълни задължение, съответно по чл. 369, ал. 4 или чл. 374, ал. 5, се наказва с глоба в размер от 200 до 400 лв., а при повторно нарушение – от 400 до 800 лв.“.

3. В ал. 3 след думите „задължението по“ се добавя „чл. 369, ал. 4 или“, числото „50“ се заменя със „100“, а числото „100“ се заменя с „200“.

**§ 142.** Член 453 се отменя.

**§ 143.** В чл. 454, ал. 1 числото „1500“ се заменя с „2000“.

**§ 144.** Член 460 се отменя.

**§ 145.** Създава се чл. 465а:

„Чл. 465а. Притежател на лиценз за употреба на ВМП, който не изпълни задължение по чл. 297, ал. 1 – 4 се наказва с имуществена санкция от 1000 до 3000 лв., а при повторно нарушение – от 3000 до 5000 лв.”

**§ 146.** В чл. 469, ал. 1 след думата „закон“ се добавя „или наложена мярка по чл. 138 от Регламент (EС) 2017/625“.

**§ 147.** Член 470 се изменя така:

„Чл. 470. (1) Който не оказва съдействие на ветеринарномедицински контролен орган при осъществяване на правомощията му и в нарушение на чл. 15, параграфи 2 и 3 от Регламент (EС) 2017/625, се наказва с глоба от 100 до 300 лв., а при повторно нарушение - от 300 до 500 лв.

 (2) Когато нарушението по ал. 1 е извършено от юридическо лице или едноличен търговец, се налага имуществена санкция от 800 до 1500 лв., а при повторно нарушение - от 1500 до 3000 лв.“

**§ 148.** Член 471 се изменя така:

„Чл. 471. (1) Който възпрепятства ветеринарномедицински контролен орган при осъществяване на правомощията му и при неосигуряване на достъп в нарушение на чл. 15, параграф 1 на Регламент (EС) 2017/625, се наказва с глоба от 100 до 500 лв., а при повторно нарушение – от 500 до 1000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 1000 до 2000 лв., а при повторно нарушение – от 2000 до 4000 лв.“

**§ 149.** Създават се чл. 471б – 471д:

„Чл. 471б (1) Който наруши изискване по чл. 11, параграф 1, както и по чл. 12, 13 или 14 от Регламент (ЕО) № 1069/2009, без да се ползва от дерогация по чл. 16, чл. 17, чл. 18 и/или чл. 19 от Регламента, се наказва с глоба от 1000 до 2000 лв., а при повторно нарушение – от 2500 до 3500 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 2000 до 3000 лв., а при повторно нарушение – от 3500 до 5000 лв.

Чл. 471в (1) Който наруши изискванията на чл. 21 от Регламент (ЕО) № 1069/2009, без да се ползва от дерогация по чл. 19 от Регламента се наказва с глоба от 500 до 1500 лв., а при повторно нарушение – от 2000 до 3000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 1500 до 3000 лв., а при повторно нарушение – от 3000 до 5000 лв.

**Чл. 471г. Който не прилага изискванията за проследяване на странични животински продукти и продукти, получени от тях, предвидени в чл. 22 от Регламент (ЕО) № 1069/2009 се наказва с имуществена санкция от 2000 до 4000 лв., а при повторно нарушение – от 4000 до 6000 лв.**

**Чл. 471д. Който не прилага и/или не поддържа процедури за самоконтрол в** **обекти за преработка или обезвреждане на странични животински продукти и продукти, получени от тях, предвидени в чл. 28 от Регламент /ЕО/ № 1069/2009 се наказва с имуществена санкция от 1000 до 2000 лв., а при повторно нарушение – от 2500 до 5000 лв.“**

**§ 150.** Създава се чл. 471е

„Чл. 471е. (1) За други нарушения на Регламент (EС) 2017/625, както и на актове по прилагането му се налага глоба от 200 до 1000 лв., ако не е предвидено по-тежко наказание.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 1000 до 2000 лв., а при повторно нарушение - от 10 000 до 20 000 лв.“

**§ 151.** В чл. 472, ал. 3 се отменя.

**§ 152.** В допълнителните разпоредби в §1 се правят следните изменения и допълнения:

1. Точки 37, 38, 72, 82, 87, 101, 104 и 117 се отменят.

2. Създава се т. 104б:

 „104б. „Субстанция в състава на ВМП по чл. 326, т. 5, чиято употреба подлежи на ветеринарен контрол“ е всяка субстанция, за която е налице едно от следните условия:

a) включена е в Таблица 2 "Забранени субстанции" от приложението на Регламент (ЕС) № 37/2010;

б) включена е в Приложение № 2 „Списък II – Вещества с висока степен на риск, намиращи приложение в хуманната и ветеринарната медицина“ или в Приложение № 3 „Списък III – Рискови вещества“ към Наредбата по чл. 3, ал. 2 и 3 от Закона за контрол върху наркотичните вещества и прекурсорите.

3. Създават се т. 126 и 127:

„126. „Лично стопанство“ е животновъден обект по смисъла на т. 47 от допълнителните разпоредби на Закона за животновъдството.“

127. „Биосигурност“ е комплекс от управленски и физически мерки, които намаляват риска от проникването, развитието и разпространението на болестите по животните.“

4. Създава се §1а:

„§1а: За целите на този закон се прилагат и дефинициите, определени в Регламент (ЕС) № 2017/625, с изключение на чл. 3, точки 16, 17, 18, 21, 33, 36.“

**ЗАКЛЮЧИТЕЛНИ РАЗПОРЕДБИ**

**§ 153.** В Закона за държавните резерви и военновременните запаси (обн., ДВ, бр. 9 от 2003 г.; попр., бр. 37 от 2003 г.; изм., бр. 19, 69 и 105 от 2005 г., бр. 30 и 102 от 2006 г., бр. 54 от 2008 г., бр. 35 от 2009 г., бр. 16 от 2010 г., бр. 15 от 2013 г., бр. 57 от 2015 г. и бр. 58 от 2017 г.) в чл. 2, ал. 1 след думата „имущество“ се добавя „дезинфектанти, средства за дератизация и дезинсекция, защитни облекла в случаи на ограничаване и ликвидиране на болести по животните и зоонози“.

**§ 154.** В едногодишен срок от влизане в сила на този закон всички лични стопанства за отглеждане на селскостопански животни в страната се регистрират в съответствие с изискванията на чл. 137, ал. 11.

**§ 155.** Законът влиза в сила от деня на обнародването му в „Държавен вестник“.

Законът е приет от 44-ото Народно събрание на …………………………………… г. и е подпечатан с официалния печат на Народното събрание.

**ПРЕДСЕДАТЕЛ НА НАРОДНОТО СЪБРАНИЕ:**

 **Цвета Караянчева**